Elena Glebova
Elena Glebova (vene Елена Глебова) (sündinud 16. juunil 1989 Tallinnas) on Eesti iluuisutaja. Ta on seitsmekordne Eesti meister ja võitnud üheksa medalit. Elena Glebova alustas treeninguid viieaastaselt vanema venna Ilja Glebovi eeskujul. Tema treener oli kuni maini 2011 endine tippuisutaja Anna Levandi. Varem on ta treeninud Irina Kononova käe all. 2011 juunis kolis Glebova USA-sse, kus jätkas treeninguid Craig Maurizi ja Igor Krokaveci käe all. Uue tiimi abiga saavutas Glebova Eesti Iluuisutamise ajaloo parimad tulemused: 7. koht Euroopa MV-l, 13. koht MM-il. 2003 tuli Glebova Eesti juunioride meistrivõistlustel 3. kohale. 2004 tuli Glebova Eesti meistriks, edestades kümnekordset meistrit Olga Vassiljevat, kes selle hooaja järel spordist loobus. Glebova saadeti juunioride MM-ile Hollandisse Haagi, kus sai 27. koha. Oma kvalifikatsioonigrupis tuli ta 13. kohale ja 15 paremat pääses esitama lühikava, kus Glebova sai 26. koha. Vabakava pääses esitama 24 parimat pluss kohalik sportlane. 2005 tuli Glebova uuesti Eesti meistriks. Juunioride MM toimus Kanadas Kitcheneris. Glebova oli seal lühikavas 16. ja vabakavas 22. ning pälvis kokkuvõttes 100,64 punktiga 20. koha. Euroopa meistrivõistlused iluuisutamises toimusid Itaalias Torinos, Glebova sai seal lühikavas 34,30 punktiga 26. koha ega pääsenud 24 parema sekka vabakavale. Samal aastal toimusid maailmameistrivõistlused Moskvas, Glebova sai kvalifikatsioonigrupis 17. koha ja langes välja. 2006 jäi Glebova Eesti meistrivõistlustel teiseks, kaotades Jelena Muhhinale, kes sai Eesti meistrivõistlustelt kokku kolm medalit: ta oli ka eelmisel ja järgmisel aastal kolmas. Suurvõistlustel esindas Eestit siiski üldiselt Glebova. Juunioride MM-il Sloveenias Ljubljanas sai Glebova lühikavas 12. ja vabakavas 8. koha ning oli kokkuvõttes 11. Euroopa meistrivõistlused toimusid Prantsusmaal Lyonis ning Glebova sai lühikavas 14., vabakavas 16. ja kokku 15. koha. 2006. aasta taliolümpiamängudel Torinos kogus Glebova lühikavas 38,47 punkti, mis andis eelviimase koha. Maailmameistrivõistlustele sõitis siiski Muhhina ja jäi seal kvalifikatsioonigrupis viimaseks. 2007 tuli Glebova Eesti meistriks. Juunioride MM-il Saksamaal Oberstdorfis saavutas ta kõrge 6. koha (kolmikvõit läks USA-sse). Sealjuures lühikavas oli Glebova ameeriklaste järel koguni 4., aga vabakava ebaõnnestus: 11. koht. Kokku sai ta 131,91 punkti. Sellegipoolest polnud ta parim Eesti esindaja, sest Grethe Grünberg ja Kristjan Rand võitsid Eesti läbi aegade ainsa medali, hõbeda. Euroopa meistrivõistlused toimusid Varssavis ja Glebova kogus seal 126,8 punkti. Ta oli lühikavas 10. ning vabakavas ja kokku 12. Maailmameistrivõistlustel Tokios kogus ta 131,18 punkti ning sai lühikavas 22. ning vabakavas ja kokku 18. koha. 2008 ei osalenud Glebova Eesti meistrivõistlustel (võitis Svetlana Issakova) ega Euroopa meistrivõistlustel (Olga Ikonnikova oli 24.). Küll osales ta Sofias juunioride MM-il, kus tulemus jäi aga eelmise aasta omast kehvemaks: lühikavas oli ta küll 5., aga vabakavas alles 12. ja kokku 125,56 punktiga 11. Issakova sai 26. koha ja jäi esimesena vabakavast kõrvale. Hooaja lõpul toimusid Rootsis Göteborgis maailmameistrivõistlused, kus Glebova saavutas lühikavas 20. ja vabakavas 10. koha ning oli kokku 140,10 punktiga 15., olles ometi endise NSV Liidu parim. 2009 tuli Glebova Eesti meistriks. Euroopa meistrivõistlused toimusid Helsingis. Glebova saavutas lühikavas 13. ja vabakavas 9. ning kokku 128,36 punktiga 12. koha (140 punkti andnuks juba 5. koha). Selle tulemuse sõitis Glebova välja Los Angeleses maailmameistrivõistlustel, kus ta saavutas lühikavas 13. ja vabakavas 17. koha ning kokku oli 140,02 punktiga 16. 2010 tuli Glebova Eesti meistriks. Euroopa meistrivõistlused toimusid Tallinnas. Glebova tuli lühikavas 13. ja vabakavas 10. kohale ning oli ka kokku 138,93 punktiga 10. Maailmameistrivõistlused Torinos läksid halvemini: Glebova tuli lühikavas 22. ja vabakavas 19. kohale ning oli kokku 132,85 punktiga 21. Detsembris 2010 oli Glebova Eesti meistrivõistlustel Gerli Liinamäe ja Svetlana Issakova järel kolmas. Seetõttu jäi ta kõrvale Euroopa meistrivõistlustest, kus Liinamäe oli 133 punktiga 13. ja Issakova 18. Siiski osales ta maailmameistrivõistlustel, kus 124,78 punktiga oli 22. Lühikavas oli ta 20. ja vabakavas 22. Detsembris 2011, 2012 ja 2013 tuli Glebova veel kolm korda Eesti meistriks.